Den ukrainsk-ortodokse kirke (Kyiv-patriarkatet)

Den ukrainsk-ortodokse kirke eller Kyiv-patriarkatet er én av de to største kirkene i Ukraina og én av flere som gjør krav på navnet ukrainsk-ortodoks. Den ser på seg selv som en autokefal ortodoks kirke, men er ikke anerkjent av den ortodokse kirke og ikke i kommunion med noen av dennes særkirker. Kirka ledes av patriarken av Kyiv og hele Rus-Ukraina, for tiden Filaret (siden 1995).

Kyiv-patriarkatet angir å ha  menigheter. Medlemstallet er noe usikkert, men meningsmålinger antyder at 31 % av den ukrainske befolkningen er tilhengere av Kyiv-patriarkatets ukrainsk-ortodokse kirke. Dermed er den noe større enn Moskva-patriarkatets ukrainsk-ortodokse kirke.

Kirka er best representert i de vestlige og sentrale delene av Ukraina. Som liturgisk språk brukes for det meste ukrainsk. I de to russiske bispedømmene brukes gammelkirkeslavisk, i diasporaen brukes også lokale språk (bl.a. gresk og engelsk).

Struktur 
Kyiv-patriarkatets ukrainsk-ortodokse kirke består av 25 eparkier (bispedømmer) i Ukraina, hvorav ett er patriarksetet:
 Dnipropetrovsk og Kryvyj Rih eparki
 Donetsk og Mariupol eparki
 Ivano-Frankivsk og Halytsj eparki
 Kharkiv og Bohodukhiv eparki
 Kherson og Taurida eparki
 Khmelnytskyj og Kamjanets-Podilskyj eparki
 Kyiv eparki (patriarkens formelle eparki)
 Kirovohrad og Holovanivsk eparki
 Luhansk og Starobilsk eparki
 Lutsk og Volhynia eparki
 Lviv og Sokal eparki
 Mykolajiv og Bohojavlensk eparki
 Odessa og Balta eparki
 Poltava og Krementsjuk eparki
 Rivne og Ostroh eparki
 Simferopol og Krim eparki
 Sumy og Okhtyrka eparki
 Ternopil og Kremenets eparki
 Tsjerkasy og Tsjyhyryn eparki
 Tsjernihiv og Nizjyn eparki
 Tsjernivtsi og Bukovina eparki
 Uzjhorod og Transkarpatia eparki
 Vinnytsia og Bratslav eparki
 Zaporizjzjia og Melitopol eparki
 Zjytomyr og Ovrutsj eparki

I tillegg kommer de følgende jurisdiksjonene i utlandet:
 Bilhorod og Obojan eparki  
 Bohorodsk eparki  
 Falesjty og Moldova eparki   
 eksarkatet Hellas   
 vikariatet Nord-Amerika     
 vikariatet Australia

Historie 
For historia til den ukrainsk-ortodokse kirke før 1992 se metropolitten av Kyiv.

Etter Ukrainas statlige uavhengighet i 1991 oppstod en bevegelse for å få oppretta en selvstendig kirke i et selvstendig Ukraina. Den russisk-ortodokse metropolitten Filaret av Kyiv stilte seg i spissen for denne bevegelsen. Den ukrainsk-ortodokse kirke (Kyiv-patriarkatet) ble grunnlagt på et kirkemøte i november 1991, der alle ukrainske bispedømmer og klostre var representert. Kirkemøtet vedtok enstemmig at den ukrainske kirka skulle bli autokefal, og Filaret dens primas. Den russisk-ortodokse kirke behandla den ukrainske søknaden om autokefali på et bispemøte i 1992, men avslo den. På det samme møtet ble Filaret erklært for avsatt.

Filarets tilhengere gikk derpå sammen med den ukrainske autokefale ortodokse kirke under patriark Mstyslavs ledelse. Patriark Mstyslav døde allerede året etter, hvorpå de to kirkene igjen brøt med hverandre. Volodymyr Romanjuk ble ny patriark av den ukrainsk-ortodokse kirke (Kyiv-patriarkatet). Etter Volodymyrs død i 1995 ble Filaret valgt til den tredje patriarken av Kyiv og hele Rus-Ukraina.

Patriarker 
 Mstyslav (1992–1993)
 Volodymyr (1993–1995)
 Filaret (1995–d.d.)

Eksterne lenker 
  (ukrainsk, russisk, engelsk)

Ukrainsk-ortodoks, Kyiv